Komisijos sprendimas
2000 m. spalio 13 d.
iš dalies keičiantis Sprendimą 94/323/EB, nustatantį specialius reikalavimus, reglamentuojančias Singapūro kilmės žuvininkystės produktų importą
(pranešta dokumentu C(2000) 3000)
(tekstas svarbus EEE)
(2000/660/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią veterinarijos reikalavimus, reglamentuojančius žuvininkystės produktų gamybą ir jų pateikimą į rinką [1] su paskutiniais pakeitimais, padarytais Direktyva 97/79/EB [2], ypač į jos 11 straipsnį,
kadangi:
(1) 1994 m. gegužės 19 d. Komisijos sprendimo 94/323/EB, nustatančio specialius reikalavimus, reglamentuojančius Singapūro kilmės žuvininkystės produktų importą [3] 1 straipsnyje nurodyta, kad Nacionalinės plėtros ministerijos Pagrindinės produkcijos departamentas (Veterinarinės visuomenės sveikatos padalinys) yra pripažįstamas Singapūro kompetentinga institucija, galinčia patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus.
(2) Pertvarkius Singapūro administravimo sistemą, žuvininkystės produktų veterinarijos sertifikatų kompetentinga institucija (Nacionalinės plėtros ministerijos Svarbiausios produkcijos departamentas (Veterinarinės visuomenės sveikatos skyrius)) buvo pakeistas Singapūro žemės ūkio maisto produktų ir veterinarijos institucija: Veterinarinės visuomenės sveikatos tarnyba (AVA). Ši nauja institucija yra pajėgi veiksmingai patikrinti, kaip taikomi galiojantys įstatymai. Dėl to reikia pakeisti Sprendime 94/323/EB ir šio sprendimo A priede pateikto veterinarijos sertifikato pavyzdyje paminėtos kompetentingos institucijos pavadinimą.
(3) Reikėtų suderinti Sprendimo 94/323/EB ir pastaruoju metu priimtų Komisijos sprendimų, nustatančių specialius reikalavimus, reglamentuojančius tam tikrų trečiųjų šalių kilmės žuvininkystės ir akvakultūros produktų importą, formuluotes.
(4) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 94/323/EB keičiamas taip:
1. 1 straipsnis pakeičiamas taip:
"1 straipsnis
Singapūro žemės ūkio maisto produktų ir veterinarijos institucija: Veterinarinės visuomenės sveikatos tarnyba (AVA) - tai Singapūro kompetentinga institucija, galinti patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus."
2. 2 straipsnis pakeičiamas taip:
"2 straipsnis
Singapūro kilmės žuvininkystės ir akvakultūros produktai turi atitikti šiuos reikalavimus:
1) kiekvieną siuntą turi lydėti veterinarijos sertifikato originalas, kuriame pagal šio sprendimo A priedo pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse, žuvų perdirbimo laivuose, šaldymo sandėliuose ar registruotuose laivuose šaldikliuose;
3) ant visų pakuočių, išskyrus nesupakuotus sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašytas žodis "SINGAPŪRAS" ir kilmės įmonės, žuvų perdirbimo laivo, šaldymo sandėlio ar registruoto laivo-šaldytuvo patvirtinimo/registracijos numeris."
3. 3 straipsnio 2 dalis pakeičiama taip:
"2. Sertifikatas turi būti pasirašytas AVA atstovo, kuris nurodo savo pavardę ir pareigas ir uždeda savo oficialų antspaudą, savo spalva skirtųsi nuo kitų įrašų."
4. A priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2000 m. spalio 13 d.